b'\n_START_ARTICLE_\nBornsj\xc3\xb6n\n_START_SECTION_\nVannforsyningsreserve\n_START_PARAGRAPH_\nBornsj\xc3\xb6n med omgivelser ble kj\xc3\xb8pt opp av Stockholm by allerede ved \xc3\xa5rhundreskiftet 1900 med tanke p\xc3\xa5 sikring av byens vanntilf\xc3\xb8rsel som vannforsyningsreserve. Norsborgs vattenverk ble bygget kort tid etter i Norsborg, og r\xc3\xa5vannet ble i begynnelsen hentet fra Bornsj\xc3\xb6n, men senere M\xc3\xa4laren._NEWLINE_Bornsj\xc3\xb6n med omgivelser er for tiden et vannvernsomr\xc3\xa5de, noe som inneb\xc3\xa6rer at innsj\xc3\xb8en ikke f\xc3\xa5r benyttes til andre form\xc3\xa5l. Man kan for eksempel ikke bade eller fiske i innsj\xc3\xb8en, og heller ikke g\xc3\xa5 p\xc3\xa5 isen p\xc3\xa5 vinteren. Bornsj\xc3\xb6ns rene vann vil bli benyttet som vannforsyning for Stockholm dersom hovedkilden til byens vanntilf\xc3\xb8rsel, M\xc3\xa4laren skulle bli forurenset._NEWLINE_Siden 1993 har eiendommene rundt innsj\xc3\xb8en v\xc3\xa6rt i eie, og blitt driftet, av Stockholm Vatten. M\xc3\xa5let er en langsiktig sikring av Bornsj\xc3\xb6n som kilde til vannforsyning. Skogbruk i omr\xc3\xa5det drives med forsiktighet og uten bruk av kjemikalier, og jordbruksdriften er underlagt restriksjoner. For \xc3\xa5 f\xc3\xb8lge med tilstanden i innsj\xc3\xb8en tas det stadig pr\xc3\xb8ver av b\xc3\xa5de vannet i innsj\xc3\xb8en og dens till\xc3\xb8pselver.\n_START_SECTION_\nDyreliv\n_START_PARAGRAPH_\nP\xc3\xa5 grunn av frav\xc3\xa6ret av b\xc3\xa5ttrafikk p\xc3\xa5 innsj\xc3\xb8en, hekker sjeldne fuglearter som storlom og fiske\xc3\xb8rn her._NEWLINE_I 2004 ble Bornsj\xc3\xb6n rammet av krepsepest som f\xc3\xb8lge av ulovlig utsetting av signalkreps. Stockholm vatten har siden da fors\xc3\xb8kt gjeninnf\xc3\xb8ring av den sterkt truede edelkrepsen.\n_START_SECTION_\nBornsj\xc3\xb6ns naturreservat\n_START_PARAGRAPH_\nBornsj\xc3\xb6ns naturreservat er et naturreservat i Stockholms l\xc3\xa4n, som strekker seg inn i tre kommuner: Salem, Botkyrka og S\xc3\xb6dert\xc3\xa4lje. Naturreservatet er ca 4600 hektar, og ble etablert i 1995. Hovedvannf\xc3\xb8ringen i naturreservatet er Bornsj\xc3\xb6n.'